**RÅD TIL FORELDRE / FØRESETTE – TILTAK FOR BETRE INNEKLIMA I BARNEHAGEN:**

Godt reinhald, tilstrekkeleg ventilasjon og gode lufterutinar er det som har størst betydning for inneklima i barnehagen. Reinhald reduserer førekomst av støvpartiklar, allergen og smittestoff. Godt reinhald skapar trivsel og velvære generelt.

Høg fuktigheit kombinert med høg tempertur vil fremje vekst av husstøvmidd og mikroorganismar og også bidra til å auke avgassinga frå overflatemateriala i rommet. Luftfuktigheita i barnehagen må ligge på eit slikt nivå at det ikkje er fare for mugg.

Ubehag ved at lufta følast "tørr" heng ofte saman med høg temperatur og / eller støv i innelufta.

Barnehagen oppmodar foreldre / føresette om å hjelpe til med å få best mogeleg inneklima for alle i barnehagen. Folkehelseavdelinga har følgjande råd i medhald av *Forskrift om miljørettet helsevern i skoler og barnehager m.v.*

* Bruk alltid overtrekkssko når du kjem i barnehagen – bruk av overtrekkssko reduserer mengda sand/støv som kjem inn i barnehagen.
* Eit viktig tiltak for å redusere luftfuktigheita er å unngå bruk av tørkeskap i barnehagen. Folkehelseavdelinga tilrår at ein *i minst mogeleg grad* nyttar tørkeskåp, men heller fokuserer på at barna har tilstrekkeleg skiftekle med seg til ei kvar tid. Det vil i periodar vere behov for å tørke regnkle og støvlar. Vottar, luer, bomull og fleece skal ikkje tørkast i tørkeskap då dette også kan vere ei kjelde til smitte. I tillegg vil bruk av tørkeskåp auka avgassinga frå tekstilane som heng i skapet. Tørkeskap bør monterast slik at det er lufting direkte til friluft.
* Våte kle, inkludert yttertøy og sko / støvlar, vert lagt i pose og tatt med heim dagleg til vasking og tørking. Våte og skitne ytterkle og skotøy gjer reinhaldet i barnehagen vanskelegare.
* Sjå til at garderobeplassen til barna er ryddig og hjelp til med å få gode rutinar for oppheng av yttertøy og plassering av skotøy. Sjå til at det alltid er rikeleg byttekle i barnehagen tilpassa årstida.

Lukke til

*Med helsing*

*Folkehelseavdelinga*

*Kinn kommune*